text: Tophold forstærker sønderjysk ishockeykrise
  12 december 2017 kl. 20.34
  Sønderjyske tabte for femte kamp i træk, da holdet var på besøg i Odense.
  Det fungerer slet ikke for ishockeyspillerne i Sønderjyske i dette efterår.
  Holdet bare taber og taber og roder midtvejs gennem grundspillet rundt i bundregionerne i Metal Ligaen.
  Tirsdag aften måtte træner Dan Ceman se sit mandskab lide sit femte nederlag i træk, da det blev 0-3 på udebane til Odense.
  Jacob Johnston, Søren Nielsen og Dale Mitchell stod for fynboernes mål i en kamp, hvor Sønderjyske ret usædvanligt kun blev noteret for 13 skud på mål.
  Sønderjyske har været dansk mester seks gange de seneste 11 år, men lige nu er klubben blot nummer ni i ligaen og har ti point op til de seks hold, der er sikre på at komme i slutspillet.
  Meget bedre går det for Odense, som med sejren igen rykkede helt op i hælene på førende Herning.
  Tirsdagens overraskelse stod oprykkeren Hvidovre dog for. Bundproppen tog en imponerende skalp med en 4-2-sejr på udebane over rækkens nummer tre, Aalborg.
  Det stod 2-2 efter anden periode, men Daniel H. Nielsen og Tobias Dyk afgjorde sagen for Hvidovre med to scoringer i kampens sidste tredjedel.
  I de øvrige kampe vandt Rungsted med 2-1 hjemme over Frederikshavn, mens Rødovre tog sejren i lokalopgøret mod Herlev, der blev slået 3-1.
  